מייקל מורקוק

הגיבור הנצחי

מייקל מורקוק ידוע בעיקר עקב סדרת הגיבור הנצחי (eternal champion) שלו. בסדרה זו חוקר מורקוק אלמנטים חוזרים המופיעים בספרים נפרדים: המלחמה בין הכאוס לסדר, הגורל הבלתי נמנע לעומת חופש הרצון והיכולת לשנות את העולם כנגד הקבעון המחשבתי של רוב האנושות.

דמויות

'הגיבור הנצחי' בעולמו של מורקוק הוא יצור מעונה, שנידון לשרת את ה'איזון הקוסמי', מנגנון המבטיח את שימור מאזן הסדר והכאוס ברב-יקום (Multiverse). הגיבור הזה מתגלגל בין גופים שונים ופרקי חיים שונים בעולמות משונים, כאשר לרוב הוא אינו מודע למצבו, ופועל מתוך כורח או אילוץ כלשהו.
הגיבור הוא דמות טראגית- מלנכולית. כל רצונותיו מתגמדים לעומת כוחו של האיזון הקוסמי, המארגן את היקום כך שהגיבור נאלץ לבצע את תפקידו.
הדוגמה הטיפוסית לאילוץ שכזה היא אלריק ממלינבון, אולי הגיבור המפורסם ביותר בספרי מורקוק. אלריק הוא לבקן אשר ללא חרבו המכושפת אינו מסוגל אפילו ללכת או לנשום לזמן רב, עקב פגם לידה, אולם חרב זו היא בעלת רצון משלה, ומנסה לשלוט באלריק ולגרום לו להרוג אנשים בניגוד לרצונו.
דוגמאות אחרות הן הוקומון, הסובל מאבן שחורה הטבועה במצחו ויכולה להרוג אותו אם ימרוד באדוניו, או קורום הנסיך בגלימת הארגמן, שעינו מנוקרת וידו נקטעת על ידי אויביו.
'המלווה הנצחי' הוא לרוב דמות קלילה יותר, הנמצאת במצב דומה לגיבור הנצחי, אך אינה טרגית. המלווה לרוב נהנה מהחיים בכל עולם או זמן אליו האיזון הקוסמי משליך אותו, ואינו סובל ממלנכוליה משום שהוא השלים עם אי יכולתו להשתחרר מהאיזון הקוסמי. לרוב, המלווה מודע למצבו וזוכר את גלגוליו הקודמים.
דוגמה טובה היא ג'רי אוקונל, מלווהו של קורום, אשר מכוון אותו בכל מעשיו ומהווה הנגדה הומוריסטית לגיבור הטראגי.
'אדוני הכאוס' ו'אדוני הסד"ר הם דמויות נפוצות בסדרה זו, ומייצגים שני צדדים הנאבקים זה בזה. דמויות אלו הן מעין אלים, אולם כוחם תלוי בכמות בני התמותה שמאמינה בהם, ולכן אין הם אלוהות מוחלטת, שלא כמו האיזון הקוסמי או אלים אחרים שאינם עוסקים במעשי בני התמותה (קוול ורין בסיפרי קורום). לעיתים, יצורים אלו הם גיבורים (כמו בספר "הרקדנים שבסוף הזמן", שבו בני אדם בעתיד הרחוק הם בעצם ייצוגים לאדוני הכאוס).

נושאים

לרוב, מורקוק תוקף עודף כאוס בספריו, ומדגיש את הטענה לפיה אחרי שהכאוס מיצה את היצירתיות שבו, העולם נותר שומם ועקר, בניגוד לסדר השואף לחיים וצמיחה יציבה. עם זאת, מורקוק תוקף גם עודפי סדר (כמו בספר "הרקדנים שסוף הזמן", בו מרוקוק מגחיך את הסדר בתור החברה הוויקטוריאנית השמרנית, לעומת החברה המתירנית והחופשית בסוף הזמן).
נושא אחר בו מורקוק מטפל בסדרה הוא רצון חופשי. ראייתו של מורקוק היא פסימית - אין רצון חופשי, אלא הכורח הוא שמביא לידי פעולה. חייו של הגיבור אינם שלו, אלא מוקדשים להצלת עולמו מהפרת האיזון בין כאוס לסדר, ועל מזבח זה הוא מקריב את אהובתו ולעיתים את חייו.

כתבים אחרים

מעבר לסדרת הגיבור הנצחי האפית, מייקל מורקוק כתב מספר ספרים שקשורים לנושאים הנידונים בסדרה אך מבוססים על הנחות יסוד שונות. אחד הנושאים העיקריים בהם עסק הוא מסע בזמן ומסע למציאות חלופית, בין אם בפן רציני (כמו בסדרת "צאר הפלדה" שלו, המביאה היסטוריה חלופית אליה נקלע טייס במלחמת העולם השנייה) ובין אם בפן הומוריסטי (כמו סדרת "ארכיוני קורנליוס" או "הרקדנים בסוף הזמן").
כתיבתו המאוחרת של מורקוק (הכוונה ל"מרפא לסרטן" ו"ארכיוני קורנליוס") מאתגרת מאוד, וקשה למצוא בה סימנים לעלילה ברורה. הספרים נקראים בתור זרם הכרה ותיאורים, כולל ציטוטים של פרסומות ומאמרים אמיתיים, היוצרים קולאז' של אווירה והתרשמויות.
לאחרונה, מורקוק חזר לכתיבה עלילתית בוגרת ובשלה יותר, העוסקת בנושאי זהות (עדיין במעטפת פנטזיה או מדע בדיוני), לרוב מנקודת מבט הומוריסטית-סאטירית. ייצוג טוב לסגנון זה הוא "הרקדנים בסוף הזמן", העוסק בניסיון החיזור של גבר מתרבות בה הכול אפשרי (כולל התמרת צורה, מין, חיי אלמוות, יכולת לברוא ולהרוס כל דבר חומרי) אחר אישה מאנגליה הוויקטוריאנית הנקלעת לתקופתו.
מורקוק הוא מהיוצרים הפורים ביותר בז'אנר הייחודי שלו- מעל לחמישים ספרים בכל הסדרות השונות, ובנוסף ארבע ספרי הגות לא בדיוניים. כמו כן, הוא כתב שירים ללהקות הרוק "Blue Oyster Cult" ו"hawkwind", וערך מספר אנתלוגיות מדע בדיוני.